text: Fiskere finder lig af ung mand ved Juelsminde
  19 maj 2013 kl. 14.33
  Politiet ved endnu ikke, hvem den døde er, eller hvad han er død af.
  Liget af en yngre mand blev lørdag eftermiddag fundet af nogle fiskere ud for Bjørnsknude ved Juelsminde.
  Liget, der blev fundet omkring 50 meter fra kysten, er af en yngre mand, som har ligget i vandet i nogen tid, oplyser Sydøstjyllands Politi i en pressemeddelelse.
  Politiet arbejder nu på at identificere den døde unge mand, ligesom man undersøger årsagen til hans død.
  Liget blev fundet i samme område, som liget af den 18-årige Jacob Hjerrild blev fundet i for et par uger siden.
  Han var to uger tidligere sejlet ud fra Juelsminde sammen med en jævnaldrende kammerat, Rasmus Banke Jørgensen. De skulle mødes med en tredje kammerat, men dukkede aldrig op.
  En omfattende eftersøgning blev sat i værk, og dagen efter blev de unge mænds tomme gummibåd fundet drivende i farvandet syd for Endelave. Samme aften indstillede politiet eftersøgningen.
  